## Rješenje kojim se nalaže društvu Auctor kapital d.o.o., Zagreb, nalaže objavljivanje obavijesti putem Zagrebačke burze d.d.

### NN 144/2009 (2.12.2009.), Rješenje kojim se nalaže društvu Auctor kapital d.o.o., Zagreb, nalaže objavljivanje obavijesti putem Zagrebačke burze d.d.

144 02.12.2009 Rješenje kojim se nalaže društvu Auctor kapital d.o.o., Zagreb, nalaže objavljivanje obavijesti putem Zagrebačke burze d.d.

HRVATSKA AGENCIJA ZA NADZOR FINANCIJSKIH USLUGA

3532

Sukladno odredbama čl. 15. st. 1. t. 3. i 10. te čl. 8. st. 1. Zakona o Hrvatskoj agenciji za nadzor financijskih usluga (»Narodne novine« br. 140/05), čl. 47. st. 1. i čl. 48. st. 3. t. 3. Zakona o preuzimanju dioničkih društava (»Narodne novine« br. 109/07 i 36/09). Uprava Hrvatske agencije za nadzor financijskih usluga, u predmetu nadzora u vezi ponude za preuzimanje društva LAGUNA NOVIGRAD d.d., Novigrad, od društva AUCTOR KAPITAL d.o.o., Zagreb, u skraćenom postupku pokrenutom po službenoj dužnosti, na sjednici održanoj 26. studenoga 2009. godine, donosi

RJEŠENJE

1. Nalaže se društvu Auctor kapital d.o.o., Zagreb, da putem Zagrebačke burze d.d. objavi propisno potpisanu i pečatom ovjerenu obavijest sljedećeg sadržaja:

Sukladno Rješenju Hrvatske agencije za nadzor financijskih usluga, klasa: UP/I-451-04/09-10/13, urbroj: 326-111-09-2, od 26. studenoga 2009. godine, obavještavamo stjecatelje dionica s pravom glasa društva Laguna Novigrad d.d. kako slijedi:

Društvo Auctor kapital d.o.o., Zagreb, zatražilo je dopunu dnevnog reda Glavne skupštine društva Laguna Novigrad d.d., Novigrad, koja će se, sukladno pozivu objavljenom u »Narodnim novinama« br. 138 od 18. studenoga 2009. godine, održati 2. prosinca 2009. godine, u Hotelu Maestral u Novigradu.

Dopuna dnevnog reda odnosi se na donošenje »odluke o dopuni Odluke o povećanju temeljnog kapitala Lagune novigrad d.d. donesene 31. srpnja 2006. godine« na način da se u t. I Odluke dodaje novi stavak 4.3 koji glasi: »Stjecatelj nema obvezu objave javne ponude za preuzimanje ukoliko bi stjecanjem dionica u postupku povećanja temeljnog kapitala, za stjecatelja takva obveza nastala.«.

Rješenjem Hrvatske agencije za nadzor financijskih usluga, klasa: UP/I-451-04/08-10/25, urbr. 326-111-09-16, od 29. listopada 2009. godine, utvrđeno je (t. 1. izreke) da je za društvo Auctor kapital d.o.o., Zagreb, Dežmanova 5, dana 29. prosinca 2006. godine, stjecanjem 81.152 redovne dionice s pravom glasa dioničkog društva Laguna Novigrad d.d., Novigrad, Škverska 8, nastala obveza objavljivanja ponude za preuzimanje tog društva. Istim Rješenjem (točka 2. izreke) naloženo je društvu Auctor kapital d.o.o., Zagreb, Dežmanova 5, da u roku od 30 dana od dana konačnosti ovog rješenja u skladu sa Zakonom o preuzimanju dioničkih društava podnese Hrvatskoj agenciji za nadzor financijskih usluga zahtjev za odobrenje objavljivanja ponude za preuzimanje, ponudu za preuzimanje i isprave iz članka 22. stavka 3. Zakona o preuzimanju dioničkih društava.

Eventualno naknadno donošenje odluke Glavne skupštine društva Laguna Novigrad d.d., Novigrad, na način kako je to predloženo u navedenoj dopuni dnevnog reda, neće imati nikakav značaj ili pravne posljedice u odnosu na nastalu obvezu društva Auctor kapital d.o.o. da ostalim dioničarima, u skladu s odredbama Zakona o preuzimanju dioničkih društava i Rješenjem Hrvatske agencije za nadzor financijskih usluga, objavi ponudu za preuzimanje i ostale zakonske obveze s tim u svezi.

2. Ovo rješenje objavit će se u »Narodnim novinama«.

Obrazloženje

1. Uvidom u spis predmeta HANFA – Laguna Novigrad d.d. – Utvrđivanje obveze objavljivanja ponude za preuzimanje (klasa: UP/I-451-04/08-10/25), utvrđeno je da je Hrvatska agencija za nadzor financijskih usluga, Rješenjem klase: UP/I-451-04/08-10/25, urbr. 326-111-09-16, od 29. listopada 2009. godine, utvrdila da je za društvo Auctor kapital d.o.o., Zagreb, Dežmanova 5, dana 29. prosinca 2006. godine, stjecanjem 81.152 redovne dionice s pravom glasa dioničkog društva Laguna Novigrad d.d., Novigrad, Škverska 8, nastala obveza objavljivanja ponude za preuzimanje tog društva. Istim Rješenjem naloženo je društvu Auctor kapital d.o.o., Zagreb, Dežmanova 5, da u roku od 30 dana od dana konačnosti ovog rješenja u skladu sa Zakonom o preuzimanju dioničkih društava podnese Hrvatskoj agenciji za nadzor financijskih usluga zahtjev za odobrenje objavljivanja ponude za preuzimanje, ponudu za preuzimanje i isprave iz članka 22. stavka 3. Zakona o preuzimanju dioničkih društava.

2. Uvidom u dopunu dnevnog reda glavne skupštine društva Laguna Novigrad d.d., Novigrad, koja će se održati 2. prosinca 2009. godine, objavljenu 25. studenoga 2009. godine na internetskim stranicama Zagrebačke burze, utvrđeno je da se dopuna dnevnog reda, koju predlaže društvo Auctor kapital d.o.o. odnosi na »donošenje odluke o dopuni Odluke o povećanju temeljnog kapitala Laguna Novigrad d.d. donesene na Glavnoj skupštini 31. srpnja 2006. godine« na način da se u t. I Odluke o povećanju temeljnog kapitala dodaje stavak 4.3 koji glasi: »Stjecatelj nema obvezu objave javne ponude za preuzimanje ukoliko bi stjecanjem dionica u postupku povećanja temeljnog kapitala, za stjecatelja takva obveza nastala.«.

Prema obrazloženju predlagatelja – društva Auctor kapital d.o.o. – prijedloga dopune: »Predlagatelj je dioničar koji drži više od 1/20 udjela u temeljnom kapitalu Društva, te je ovlašten tražiti dopunu dnevnog reda predstojeće Glavne skupštine. S obzirom na administrativne i tiskarske propuste koji su se dogodili prilikom pripreme i prepisivanja odluke Nadzornog odbora Društva vezano za donošenje odluke o povećanju temeljnog kapitala Društva kako je donesena na Glavnoj skupštini 31. 7. 2006. g., radi čega je dioničar u aktualnoj situaciji doveden, ne svojom krivnjom ili namjerom, u nezavidan položaj zbog čega trpi izravnu i neizravnu štetu, osobito kroz ograničenje prava glasa, te stoga predlagatelj smatra da je jedino ispravno da se predmetna Odluka dopuni u skladu sa stavom Nadzornog odbora zauzetom prilikom utvrđivanja prijedloga Odluke o povećanju temeljnog kapitala Društva iz 2006.«.

3. Odredbom čl. 7. st. 1. t. 3. Zakona o preuzimanju dioničkih društava (»Narodne novine« br. 84/02, 87/02 i 120/02 – dalje u tekstu: Prethodno važeći ZPDD), kao zakona koji je bio na snazi u vrijeme stjecanja dionica na temelju kojeg je nastala obveza objavljivanja ponude za preuzimanje, dakle 29. prosinca 2006. godine, bila je propisana iznimka od obveze objavljivanja ponude za preuzimanje, prema kojoj stjecatelj nije obvezan objaviti ponudu za preuzimanje ako stekne dionice izdavatelja prigodom povećanja temeljnog kapitala ulozima izdavanjem dionica privatnom ponudom, a glavna skupština izdavatelja, prije upisa dionica, odobri da određeni stjecatelj može steći više od 25% ukupnog broja dionica s pravom glasa bez obveze objavljivanja ponude za preuzimanje.

4. Uvidom u zapisnik s Glavne skupštine društva Laguna Novigrad d.d., u predmetu Agencije klasa: UP/I-450-08/06-11/26, koja je održana 31. srpnja 2006. godine i na kojoj je donesena odluka o povećanju temeljnog kapitala društva, utvrđeno je da glavna skupština tada nije donijela odluku u smislu citirane odredbe čl. 7. st. 1. t. 3. Prethodno važećeg ZPDD-a. Konačno, da odluka u smislu citirane odredbe čl. 7. st. 1. t. 3. Prethodno važećeg ZPDD-a nije donesena, proizlazi već iz sadržaja »Odluke o dopuni Odluke o povećanju temeljnog kapitala Društva donesene na Glavnoj skupštini 31. 7. 2006.« i obrazloženja prijedloga društva Auctor kapital d.o.o.

5. Kako je nedvojbeno da Glavna skupština društva Laguna Novigrad d.d. nije, prije upisa dionica, odlukom odobrila društvu Auctor kapital d.o.o. da može steći više od 25% od ukupnog broja dionica s pravom glasa bez obveze objavljivanja ponude za preuzimanje, nisu bili ostvareni ni uvjeti za primjenu iznimke propisane odredbom čl. 7. st. 1. t. 3. Prethodno važećeg ZPDD-a, odnosno, za društvo Auctor kapital d.o.o. nastala je obveza objavljivanja ponude za preuzimanje zbog razloga koji su iscrpno objašnjeni u Rješenju Hrvatske agencije za nadzor financijskih usluga iz t. 1. obrazloženja ovog Rješenja, konačnog u upravnom postupku.

Da li je pri tome, do ne-objavljivanja, pa time i do ne-odlučivanja o prijedlogu ovakve odluke, došlo zbog administrativnih i tiskarskih propusta koji su se, navodno, dogodili prilikom pripreme i prepisivanja odluke Nadzornog odbora Društva, potpuno je irelevantno za nastanak obveze. Pored činjenice da je društvu Auctor kapital d.o.o. nastala obveza objavljivanja ponude za preuzimanje, te da je nastanak ove obveze utvrđen Rješenjem Hrvatske agencije za nadzor financijskih usluga, konačnim u upravnom postupku, naknadno dopunjavanje dnevnog reda, odnosno, naknadno donošenje odluke kojom se utvrđuje da: »Stjecatelj nema obvezu objave javne ponude za preuzimanje ukoliko bi stjecanjem dionica u postupku povećanja temeljnog kapitala, za stjecatelja takva obveza nastala.« – ne može imati ikakav pravni učinak u odnosu na nastalu obvezu, jer je propuštanjem Glavne skupštine Lagune Novigrad d.d. da pravovremeno odluči u smislu odredbe čl. 7. st. 1. t. 3. Prethodno važećeg ZPDD-a onemogućena naknadna primjena ove odredbe.

Jednako tako, Rješenje kojim je Hrvatska agencija za nadzor financijskih usluga utvrdila nastanak obveze i naložila društvu Auctor kapital d.o.o., Zagreb, Dežmanova 5, da u roku od 30 (trideset) dana od dana konačnosti ovog rješenja u skladu sa Zakonom o preuzimanju dioničkih društava podnese Hrvatskoj agenciji za nadzor financijskih usluga zahtjev za odobrenje objavljivanja ponude za preuzimanje, ponudu za preuzimanje i isprave iz članka 22. stavka 3. Zakona o preuzimanju dioničkih društava, doneseno je temeljem tada poznatih i utvrđenih činjenica i okolnosti. Očitujući se u više navrata u odnosu na okolnosti i činjenice na temelju kojih je utvrđena obveza objavljivanja ponude za preuzimanje, društvo Auctor kapital d.o.o. nije se (iako je imao takvu mogućnost) pozvalo na to da je razlog za nedonošenje ove odluke administrativni i tiskarski propusti koji su se dogodili prilikom pripreme i prepisivanja odluke Nadzornog odbora Društva vezano za donošenje odluke o povećanju temeljnog kapitala društva kako je donesena na Glavnoj skupštini 31. 7. 2006. g.

Sve kad bi i predložena skupštinska odluka proizvodila pravne učinke, ovo bi bilo u suprotnosti s Rješenjem Hrvatske agencije za nadzor financijskih usluga koje je konačno u upravnom postupku i doneseno na temelju tada poznatih i utvrđenih činjenica, pa je očito da predložena skupštinska odluka ne može u tom smislu utjecati na njegovu valjanost niti na pravne posljedice koje je ono proizvelo.

Valja dodatno napomenuti da se društvo Auctor kapital d.o.o. pogrešno poziva na odredbu čl. 42. Zakona o preuzimanju dioničkih društava (»Narodne novine« br. 109/07 i 36/09 – dalje u tekstu: Važeći ZPDD), jer ovaj zakon nije vrijedio u vrijeme kad je nastala obveza objavljivanja ponude za preuzimanje, odnosno, u vrijeme kad je bila moguća iznimka od primjene te obveze. Tada je bila na snazi odredba čl. 7. st. 1. t. 3. Prethodno važećeg ZPDD-a, prema kojoj glavna skupština može donijeti samostalnu odluku, u odnosu na odluku o povećanju temeljnog kapitala, o kojoj se odlučuje posebno u odnosu na odluku o povećanju temeljnog kapitala. Uz to, takva odluka, prema tada važećem propisu, mogla je biti donesena samo u odnosu na konkretnu, određenu osobu, a ne na apstraktnog, neodređenog stjecatelja. Prema tome, sve da je i moguća ili dopuštena u smislu vremena njenog donošenja, ovakva odluka bila bi pravno valjana pod navedenim uvjetima, a ne na način kako je predložena – kao dopuna odluke o povećanju temeljnog kapitala i u odnosu na neodređenog stjecatelja.

Konačno, predložena skupštinska odluka bila bi ništava u smislu odredbe čl. 355. t. 3. Zakona o trgovačkim društvima, jer bi se njome činila povreda propisa koji su doneseni radi zaštite javnog interesa. Javni interes ogleda se konkretno u efikasnom i funkcionalnom tržištu kapitala. Takvo tržište kapitala teško je zamislivo u uvjetima naknadnog donošenja skupštinske odluke ciljnog društva kojom bi se naknadno izuzimalo neku osobu od prethodno nastale obveze objavljivanja ponude za preuzimanje.

6. Prijelaznom i završnom odredbom čl. 61. st. 3. Važećeg ZPDD-a, propisano je da su osobe kojima je obveza objavljivanja ponude za preuzimanje nastala sukladno odredbama Zakona o postupku preuzimanja dioničkih društava (»Narodne novine«, br. 124/97. i 57/01.) i Zakona o preuzimanju dioničkih društava (»Narodne novine«, br. 84/02., 87/02. i 120/02.), a koje do dana stupanja na snagu Važećeg ZPDD-a nisu podnijele zahtjev za odobrenje objavljivanja ponude za preuzimanje, obvezne nastalu obvezu izvršiti sukladno odredbama Važećeg ZPDD-a. Sukladno odredbi članka 48. st. 3. t. 3. Važećeg ZPDD-a, kada utvrdi nepravilnosti i/ili nezakonitosti Agencija će zatražiti dostavljanje ili objavljivanje dodatnih podatka i/ili informacija, očitovanja, obavijesti ili ispravaka u svezi s ponudom za preuzimanje. Stoga je, povodom utvrđenih nepravilnosti i nezakonitosti valjalo odlučiti kao u t. 1. izreke ovog Rješenja.

7. Na temelju odredbe čl. 8. st. 3. reč. 2. Zakona o Hrvatskoj agenciji za nadzor financijskih usluga, svi pojedinačni akti Agencije kojima se odlučuje o nečijim pravima ili obvezama, objavljuju se nakon njihove konačnosti u »Narodnim novinama«, pa je stoga odlučeno kao u t. 2. izreke ovog Rješenja.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od primitka ovog Rješenja.

Klasa: UP/I-451-04/09-10/13

Urbroj: 326-111-09-2

Zagreb, 26. studenoga 2009.

Član Uprave
Željko Kopčić, v. r.

Rješenje, NN 144/2009-3532